โครงสร้างการจัดการ

แผนกบริการท่าเทียบเรือ บุคคลและธุรการ การตลาด ไฟฟ้าและเครื่องกล

แผนกโกดัง จัดซื้อ เทคโนโลยีและสารสนเทศ โยธา

แผนกไซโล พัสดุ

แผนกกากน้ำตาล รักษาความปลอดภัย

คณะกรรมการบริษัท

คณะกรรมการบริษัท ไทยชูการ์ เทอร์มิเนิ้ล จำกัด (มหาชน) ตามหนังสือรับรองกระทรวงพาณิชย์
ลงวันที่ 18 พฤษภาคม 2547 ประกอบด้วยกรรมการ 11 ท่าน ได้แก่

1. ร้อยเอกสุวิทย์ ทัดพิทักษ์กุล ประธานกรรมการและประธานกรรมการตรวจสอบ

2. คุณหญิงณัฐิกา วัธนเวคิน รองประธานกรรมการ (กรรมการที่ไม่ได้เป็นผู้บริหาร)

3. นายประภาส ชุติมาวรพันธ์ กรรมการผู้จัดการและประธานกรรมการบริหาร

4. นายพงศ์ ชินธรรมมิตร กรรมการรองผู้จัดการและกรรมการบริหาร

5. นายจำรูญ ชินธรรมมิตร์ กรรมการ (กรรมการที่ไม่ได้เป็นผู้บริหาร)

6. นายฝา เจนลาภวัฒนกุล กรรมการ (กรรมการที่ไม่ได้เป็นผู้บริหาร)

7. นายชัยรัตน์ ชินธรรมมิตร กรรมการและรองประธานกรรมการบริหาร

8. นายสรวง เรืองศุข กรรมการอิสระและกรรมการตรวจสอบ

9. นางอารยา อรุณานนท์ชัย กรรมการอิสระและกรรมการตรวจสอบ

10. นายชนะชัย ชุติมาวรพันธ์ กรรมการและกรรมการบริหาร

11. นายนิสากร พากเพียร กรรมการอิสระ (กรรมการที่ไม่ได้เป็นผู้บริหาร)

โดยมี นางอรุณี ตรีเทพประติมา ทำหน้าที่เลขานุการคณะกรรมการ

อำนาจของคณะกรรมการบริษัท

1.  คณะกรรมการบริษัทมีอำนาจดูแลและจัดการบริษัทให้เป็นไปตามกฎหมาย วัตถุประสงค์
    และข้อบังคับของบริษัทรวมทั้งมติของที่ประชุมผู้ถือหุ้น

2.  คณะกรรมการบริษัทมีอำนาจแต่งตั้งคณะกรรมการคนหนึ่งเป็น ประธานกรรมการ และจะ
    แต่งตั้งรองประธานกรรมการก็ได้ตามที่คณะกรรมการเห็นสมควร

3.  คณะกรรมการบริษัทมีอำนาจแต่งตั้งกรรมการผู้จัดการ และ กรรมการรองผู้จัดการก็ได้
    ตามที่คณะกรรมการเห็นสมควร

4.  คณะกรรมการบริษัทมีอำนาจแต่งตั้งคณะกรรมการบริหารคณะหนึ่ง ประกอบด้วย กรรมการ-
    ผู้จัดการ กรรมการรองผู้จัดการ และกรรมการจำนวนหนึ่ง
    มีอำนาจหน้าที่จัดการงานและดำเนินกิจการของบริษัทตามที่คณะกรรมการบริษัทกำหนดโดยให้กรรมการผู้จัดการเป็นประธานคณะกรรมการบริหารโดยตำแหน่ง

5.  คณะกรรมการบริษัทมีอำนาจแต่งตั้งกรรมการจำนวนหนึ่ง
    เป็นคณะทำงานทำหน้าที่ศึกษาและพิจารณาเรื่องต่างๆ
    และ/หรือพิจารณาสรรหาตามที่คณะกรรมการเห็นสมควร

บทบาท หน้าที่ และความรับผิดชอบของคณะกรรมการ

1.  ดูแลและจัดการบริษัทให้เป็นไปตามกฎหมาย วัตถุประสงค์ และข้อบังคับของบริษัท
    รวมทั้งมติที่ประชุมผู้ถือหุ้นด้วยความซื่อสัตย์และรักษาผลประโยชน์ของบริษัท

2.  กำหนดนโยบายและทิศทางการดำเนินงานของบริษัทและกำกับดูแล (Monitor and
    Supervise)ให้ฝ่ายจัดการดำเนินการให้เป็นไปตามนโยบายที่กำหนดไว้อย่างมีประสิทธิภาพและประสิทธิผลเพื่อเพิ่มมูลค่าทางเศรษฐกิจสูงขึ้นให้แก่กิจการและสร้างผลตอบแทนที่ดีให้แก่ผู้ถือหุ้น
    (Maximize Economic Value and Shareholders’ Wealth)

3.  รับผิดชอบต่อผู้ถือหุ้นโดยสม่ำเสมอ (Accountability to Shareholders)
    และกำชับฝ่ายจัดการบอกกล่าวเรื่องที่สำคัญของบริษัท
    เพื่อให้การดำเนินกิจการเป็นไปอย่างมีประสิทธิผล

4.  มีความตั้งใจและมีจริยธรรม (Honesty and Intergrity)ในการดำเนินธุรกิจ

5.  กรรมการอาจแสวงหาผู้เชี่ยวชาญจากสาขาวิชาชีพต่างๆ เพื่อการตัดสินใจที่ถูกต้องแม่นยำ

6.  กรรมการต้องมีความรู้ ความสามารถ และประสบการณ์ที่จะเป็นประโยชน์ต่อการดำเนินธุรกิจ
    มีความสนใจในกิจการของบริษัทที่ตนเองเป็นกรรมการ

7.  คณะกรรมการบริษัทต้องจัดให้มีการประชุมผู้ถือหุ้นเป็นการประชุมใหญ่สามัญประจำปี
    ภายในไม่เกินสี่เดือนนับแต่วันปิดบัญชีทำงบดุลงวดสิ้นปีของบริษัท การประชุมคราวอื่นๆ
    ให้เรียกว่าการประชุมวิสามัญ
    คณะกรรมการจะเรียกประชุมผู้ถือหุ้นเป็นการประชุมวิสามัญเมื่อใดก็ได้สุดแต่จะเห็นสมควร

8.  คณะกรรมการบริษัทจัดให้มีการประชุมคณะกรรมการทุกเดือนเว้นแต่มีเหตุขัดข้อง
    แต่อย่างน้อยต้องมีการประชุมสามเดือนต่อหนึ่งครั้งและในการประชุมต้องมีกรรมการไม่น้อยกว่ากึ่งหนึ่งของจำนวนทั้งหมด
    การวินิจฉัยชี้ขาดของที่ประชุมให้ถือเอาเสียงข้างมากเป็นมติ
    ถ้าคะแนนเสียงเท่ากันให้ประธานของที่ประชุมมีคะแนนเสียงอีกเสียงชี้ขาด

9.  คณะกรรมการบริษัทต้องจัดให้มีการทำงบดุลและบัญชีกำไรขาดทุน ณ
    วันสิ้นสุดของรอบปีของบริษัทเสนอต่อที่ประชุมผู้ถือหุ้นในการประชุมสามัญประจำปีเพื่อพิจารณาอนุมัติงบดุลและบัญชีกำไรขาดทุนนี้
    และคณะกรรมการบริษัทต้องจัดให้ผู้สอบบัญชีตรวจสอบให้เสร็จสิ้นก่อนการนำเสนอต่อที่ประชุมผู้ถือหุ้น

การแต่งตั้งและถอดถอนกรรมการ

การแต่งตั้งและถอดถอนกรรมการตามหนังสือข้อบังคับของบริษัท สรุปได้ดังนี้

1.  กรรมการของบริษัทให้ที่ประชุมผู้ถือหุ้นเป็นผู้เลือกซึ่งกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักรและจะเป็นผู้ถือหุ้นของบริษัทหรือไม่ก็ได้
    ในการลงคะแนนเสียงเลือกตั้งกรรมการให้ที่ประชุมผู้ถือหุ้นเลือกตั้งตามหลักเกณฑ์ ดังต่อไปนี้

(1) การเลือกตั้งกรรมการจะกำหนดให้เลือกเป็นรายบุคคลหรือเลือกเป็นชุดก็ได้

(2) ผู้ถือหุ้นแต่ละคนมีคะแนนเสียงเท่ากับจำนวนหุ้นที่ถือโดยถือว่าหุ้นหนึ่งมีหนึ่งเสียง

(3) ผู้ถือหุ้นแต่ละคนจะต้องใช้คะแนนเสียงของตนที่มีอยู่ทั้งหมดออกเสียงเลือกตั้งกรรมการ

(4) บุคคลที่ได้รับคะแนนเสียงเห็นชอบสูงสุดตามลำดับลงมา
    แต่ไม่เกินจำนวนตำแหน่งที่เลือกตั้งคราวนั้นเป็นผู้ได้รับเลือกตั้งเป็นกรรมการ

(5) ในกรณีที่บุคคลซึ่งได้รับการเลือกตั้งมีคะแนนเสียงเท่ากันสำหรับลำดับสุดท้ายให้ประธานของที่ประชุมลงคะแนนเสียงชี้ขาด

2.  ให้คณะกรรมการแต่งตั้งกรรมการคนหนึ่งเป็นประธานกรรมการและจะแต่งตั้งรองประธานกรรมการขึ้นด้วยก็ได้

3.  ในการประชุมสามัญประจำปีของบริษัททุกๆ
    คราวให้กรรมการลาออกจากตำแหน่งจำนวนหนึ่งในสามของจำนวนกรรมการ
    ถ้าจำนวนกรรมการที่จะออกแบ่งเป็นสามส่วนไม่ได้ให้ออกโดยจำนวนใกล้เคียง
    ที่สุดกับส่วนหนึ่งในสาม

4.  หากตำแหน่งกรรมการว่างลงเพราะเหตุอื่นนอกจากถึงคราวออกตามวาระ ให้คณะกรรมการ
    ที่เหลืออยู่เลือกบุคคลซึ่งมีคุณสมบัติและไม่มีลักษณะต้องห้ามตามที่กำหนดไว้เข้าเป็นกรรมการแทนในการประชุมคราวถัดไป
    เว้นแต่วาระของกรรมการจะเหลือน้อยกว่าสองเดือน
    ด้วยคะแนนเสียงไม่น้อยกว่าสามในสี่ของจำนวนคณะกรรมการที่เหลืออยู่
    และบุคคลซึ่งเข้าเป็นกรรมการแทนนี้จะอยู่ในตำแหน่งเพียงเท่าวาระที่ยังเหลืออยู่ของกรรมการซึ่งดำรงตำแหน่งแทน

การสรรหากรรมการ

คณะกรรมการบริษัทเป็นผู้พิจารณาคัดเลือกและกลั่นกรองบุคคลที่มีคุณสมบัติเหมาะสมและนำชื่อเสนอต่อที่ประชุมสามัญผู้ถือหุ้นเลือกตั้งให้ดำรงตำแหน่งกรรมการบริษัท
ในการแต่งตั้งกรรมการแต่ละรายนั้นต้องได้รับคะแนนเสียงเห็นชอบเกินกว่ากึ่งหนึ่งของจำนวนเสียงทั้งหมดของผู้ถือหุ้นซึ่งมาประชุมและออกเสียง

สัญญาการจัดการ

  - ไม่มี –

รายงานคณะกรรมการ

บริษัทฯ
ดำเนินธุรกิจคลังสินค้าและท่าเทียบเรือโดยมีเป้าหมายที่สำคัญคือการรักษาคุณภาพและความน่าเชื่อถือในการให้บริการทุกขั้นตอนโดยควบคุมดูแลคุณภาพในการทำงานอย่างมีประสิทธิภาพและรวดเร็ว
มีการตรวจสอบสินค้าเพื่อป้องกันการเกิดความเสียหาย
ทั้งนี้เพื่อสร้างความพึงพอใจสูงสุดให้กับลูกค้าโดยสามารถรักษาลูกค้าเดิมรวมทั้งสามารถขยายฐานลูกค้าใหม่ไปในเวลาเดียวกัน

ในปี 2547 ปริมาณสินค้ามาใช้บริการจำนวน 8.78 แสนตัน เมื่อเปรียบเทียบกับปี 2546 ที่ 9.69
แสนตันลดลงประมาณ 9.35%
สาเหตุเนื่องมาจากผลผลิตน้ำตาลทั่วประเทศในปีที่ผ่านมาลดลงประมาณ 3 แสนตัน
นอกจากนั้นยังมีปัญหาทางด้านการจราจรสืบเนื่องมาจากการปิดท่าแพขนานยนต์เพื่อสร้างสะพานข้ามแม่น้ำเจ้าพระยาซึ่งโครงการดังกล่าวจะเสร็จสิ้นในปี
2549 ส่วนปริมาณการให้เช่าโกดังเก็บสินค้าคิดเป็นพื้นที่ที่ให้ลูกค้าเช่าเฉลี่ยร้อยละ 93.31
เมื่อเปรียบเทียบกับปี 2546 เฉลี่ยต่อเดือนที่ร้อยละ 94.12 ลดลงร้อยละ 0.81
เนื่องจากบริษัทปิดทำการซ่อมแซมโกดังบางหลังเพื่อปรับปรุงให้โกดังเก็บสินค้ามีความแข็งแรงและเป็นการรักษาคุณภาพสินค้าของลูกค้าให้มีสภาพดี
ส่วนสาเหตุที่สินค้าเข้ามาใช้บริการลดลงเนื่องจากลักษณะการส่งมอบสินค้าบางส่วนเปลี่ยนแปลงจากการขนส่งมาพักรอส่งมอบลงเรือ
เปลี่ยนเป็นผู้ซื้อนำตู้คอนเทนเนอร์เข้าไปยังโรงงานและขนถ่ายสินค้าจากโรงงานขนส่งไปขึ้นเรือเดินสมุทรโดยตรง
และสาเหตุอีกประการหนึ่งมาจากการที่ทางราชการมีการประกาศการจำกัดพิกัดน้ำหนักรถบรรทุกสินค้าทำให้ผู้รับเหมามีต้นทุนในการขนส่งสูงขึ้นเนื่องจากต้องเพิ่มจำนวนรถเพื่อบรรทุกสินค้าตามเป้าหมาย
โรงงานเองก็ต้องมีต้นทุนสูงขึ้นเนื่องมาจากการว่าจ้างรถบรรทุกเพิ่มขึ้นด้วย

ในด้านรายได้บริษัทฯ มีรายได้รวม 188.038 ล้านบาท ลดลงจากปีที่ผ่านมา 8.701 ล้านบาท
หรือร้อยละ 4.42 และมีค่าใช้จ่ายรวม 100.252 ล้านบาท เพิ่มขึ้นจากปีที่ผ่านมา 1.185 ล้านบาท
หรือร้อยละ 1.20
เนื่องจากในปีที่ผ่านมาบริษัทมีการเช่าคลังสินค้าจากภายนอกซึ่งตั้งอยู่คนละฟากของแม่น้ำเจ้าพระยาเพื่อให้บริการแก่โรงงานน้ำตาลที่ตั้งอยู่ในแถบจังหวัดกาญจนบุรีเพื่ออำนวยความสะดวกและลดค่าใช้จ่ายในการใช้แพขนาน-ยนต์ข้ามแม่น้ำเจ้าพระยาเก็บพักสินค้าและรอการขนถ่ายขึ้นเรือเดินสมุทร
ในส่วนนี้บริษัทมีต้นทุนจากค่าเช่าคลังสินค้าและค่าขนถ่ายสินค้าที่สูงกว่าต้นทุนภายในบริเวณบริษัท

จากการคาดการณ์ว่าสภาวะเศรษฐกิจโดยรวมในปี 2548
มีแนวโน้มที่ลดลงเนื่องจากสภาพแห้งแล้งที่เกิดขึ้น
โดยกรมโรงงานอุตสาหกรรมคาดว่าปริมาณอ้อยเข้าหีบจากเดิมมีปริมาณ 60 ล้านตัน
จะลดลงเหลือไม่ถึง 50 ล้านตัน ซึ่งผลดังกล่าวอาจต่อเนื่องไปถึงฤดูการผลิตปี 2548/49
ซึ่งปกติภาคอีสานจะเริ่มปลูกอ้อยใหม่ในช่วงเดือนตุลาคม 2547
แต่ปัญหาภัยแล้งทำให้ไม่สามารถเพาะปลูกได้เนื่องจากอ้อยตอเดิมเริ่มแห้งเพราะขาดน้ำ
ดังนั้นปริมาณอ้อยในปี 2548/49 คาดว่าจะต่ำกว่าปี 2547/48

อย่างไรก็ตามในปี 2548 บริษัทฯ
พยายามปรับปรุงวิธีการทำงานและนำเทคโนโลยีที่ทันสมัยมาใช้โดยจัดหาเครื่องมืออุปกรณ์ในการให้บริการและสร้างท่าเทียบเรือลำเลียงที่อำเภอสามพราน
จังหวัด-นครปฐม
เพื่อให้โรงงานที่ตั้งอยู่ในแถบจังหวัดกาญจนบุรีได้รับความสะดวกขึ้นโดยเป็นการลดระยะทางและต้นทุนในการขนส่งสินค้าและหลีกเลี่ยงพื้นที่จำกัดเวลาวิ่งของรถบรรทุกภายในรัศมี
113 ตารางกิโลเมตร รอบกรุงเทพมหานคร
นอกจากนี้ด้านบุคลากรก็เป็นสิ่งสำคัญของการดำเนินธุรกิจด้วย
บริษัทจัดหาบุคลากรที่มีคุณภาพเข้ามาทำงานเพื่อให้การบริการของบริษัทเป็นไปอย่างมีประสิทธิภาพโดยบริษัทมีนโยบายในการรักษาบุคลากรให้ทำงานกับบริษัทระยะยาวเช่นกัน

บุคลากร

บริษัทมีการจัดโครงสร้างองค์กรไว้อย่างเพียงพอทั้งในส่วนของฝ่ายบริหารงาน ฝ่ายจัดการ
และฝ่ายปฏิบัติการ มีขั้นตอนต่างๆ ในการทำงานเป็นไปอย่างมีระเบียบ
โดยแบ่งความรับผิดชอบระหว่างผู้บริหารและพนักงานเป็นดังนี้.-

ความรับผิดชอบของผู้บริหารต่อพนักงาน

-   ให้ผลตอบแทนที่เหมาะสมตามความรู้ความสามารถความรับผิดชอบและผลการปฏิบัติงานของพนักงานแต่ละคน

-   ส่งเสริมให้พนักงานมีส่วนร่วมในการกำหนดทิศทางการทำงานและแก้ไขปัญหาของบริษัท

-   ดูแลรักษาสภาพแวดล้อมในการทำงานให้มีความปลอดภัยต่อชีวิตสุขภาพอนามัยของพนักงาน

-   การให้รางวัลและการลงโทษพนักงานตั้งอยู่บนพื้นฐานของความถูกต้องและเป็นธรรมและกระทำด้วยความสุจริต

ความรับผิดชอบของพนักงานต่อบริษัท

-   ปฏิบัติหน้าที่ด้วยความรับผิดชอบ ซื่อสัตย์ สุจริต มีความภักดี
    เพื่อความก้าวหน้ามั่นคงของบริษัทและพนักงาน

-   เอาใจใส่และปฏิบัติหน้าที่ด้วยความเสียสละอดทนเพื่อสร้างบริษัทให้มีคุณภาพและมีประสิทธิภาพ

-   ใช้ทรัพย์สินของบริษัทอย่างมีประสิทธิภาพประหยัดและบำรุงรักษาไม่ให้เสียหายหรือสูญหายรวมทั้งไม่ใช้ทรัพย์สินของบริษัทเพื่อประโยชน์ส่วนตัว

-   ถ่ายทอดความรู้และประสบการณ์ให้แก่ผู้ร่วมงานโดยยึดหลักเพื่อประโยชน์และเป้าหมายของบริษัท

ค่าตอบแทนรวมของพนักงาน

  ----------------------- ----------------------- ------------------------
  ประเภท                  ปี 2547                  

                          จำนวนพนักงาน             จำนวนเงินรวม (บาท)

  เงินเดือน                 72                      11,004,390.-

  โบนัส                    72                      3,504,221.-

  ค่าครองชีพและอื่นๆ          72                      13,623,391.-

  รวม                     72                      28,132,002.-
  ----------------------- ----------------------- ------------------------

หมายเหตุ ค่าตอบแทนตามรายละเอียดข้างต้นรวมถึงเงินเดือนของกรรมการผู้จัดการ
และกรรมการรองผู้จัดการ

ซึ่งบริษัทถือเป็นพนักงานด้วย

นโยบายในการพัฒนาพนักงาน

บริษัทมีการสื่อสารข้อมูลจากผู้บริหารสู่พนักงาน ทั้งนี้เพื่อให้พนักงานทุกระดับมีความเข้าใจ
ในเป้าหมายและนโยบายของบริษัทด้วยวิธีการต่างๆ เช่น การประชาสัมพันธ์ ปิดประกาศ จัดประชุม
นอกจากนี้ยังมีการฝึกอบรมพนักงานอย่างต่อเนื่องเพื่อให้เข้าใจในหน้าที่
ทบทวนความรู้เดิมและเสริมความรู้ใหม่
มีการประเมินผลจากการปฏิบัติหลังจากได้รับการฝึกอบรมไปแล้ว
จัดส่งพนักงานเข้าร่วมการอบรมสัมมนาต่างๆ เช่น อบรมเพื่อให้เข้าใจมาตรฐานการบัญชี
อบรมเกี่ยวกับการใช้และบำรุงรักษาเครื่องมือจักรกล อบรมระบบรักษา-ความปลอดภัย
อบรมด้านขนถ่ายสินค้าและพาณิชยนาวี อบรมหลักสูตรคอมพิวเตอร์ และอื่นๆ
ที่มีความเกี่ยวข้องกับการประกอบธุรกิจของบริษัท